Stirling Albion FC

Historie

Stirling Albion ble stiftet i 1945 etter at byens tidligere ligaklubb King's Park FC hadde opphørt under 2. verdenskrig. King's Parks bane Forthbank Park ble delvis ødelagt da den ble truffet av ei enkelt bombe fra et Luftwaffe-fly natt til 20. juli 1940. Sammen med beskyldninger om økonomiske uregelmessigheter i klubben, førte dette til at klubben innstilte aktiviteten for godt. King's Parks direktør Tom Ferguson var sterkt delaktig i arbeidet med å starte en ny fotballklubb i byen, og kjøpte blant annet området der den nye klubben bygde sin hjemmebane, Annfield Park.
Stirling Albion ble valgt inn i den nye C Division (nivå 3) i 1946. Våren 1947 vant de divisjonen og ble valgt inn i B Division. De rykket første gang opp i øverste divisjon i 1949.
Fram til 1960 fikk Stirling Albion rykte på seg for å være for gode for 2. divisjon men samtidig ikke riktig gode nok til å etablere seg i 1. divisjon, og dermed oppsto kjælenavnet The Yo-Yos – jojoene. En periode fantes det et ordtak i Skottland om at noe eller noen gikk «opp og ned som Stirling Albion». Etter som tidene har forandret seg, har imidlertid det gamle kjælenavnet gått i glemmeboka hos klubbens yngre tilhengere, som nå kaller klubben The Binos eller Beanos.
På 1960-tallet ble klubben mer stabil, dog på et lavere nivå, selv om de likevel fikk noen sesonger i øverste divisjon. De rykket ned fra øverste divisjon siste gang i 1968. Da ligaen ble omorganisert til tre divisjoner i 1975, rykket Stirling Albion ned i nye Second Division (nivå 3). De neste drøye 15 årene spilte klubben på nivå 2 og 3, dog uten like hyppige skift som de hadde hatt i de første årene.
I 1983 holdt Stirling Albion på å gå konkurs, og for å redde klubben, solgte de Annfield Park til Stirling kommune. Klubben leide så banen av kommunen og fortsatte å bruke den som hjemmebane. I 1987 la kommunen kunstgress på banen, og Stirling Albion ble den første ligaklubben i Skottland som spilte på kunstgress. Kunstgresset var dårlig likt av motstanderlagene, og det skotske fotballforbundet ga de andre lagene lov til å nekte å spille cupkamper på det. Dermed ble alle Stirling Albions hjemmekamper i cupen spilt borte de neste fem årene.
Da prøveperioden på tre år utløp, bestemte fotballforbundet at Stirling Albion måtte fjerne kunstgresset senest etter to nye år. I stedet for å oppruste Annfield Park, bestemte klubben og kommunen seg for å bygge et nytt stadion i utkanten av byen. Stirling Albion spilte sin siste kamp på Annfield Park våren 1992, og leide så Stenhousemuirs bane Ochilview Park en knapp sesong fram til den nye banen Forthbank Stadium kunne tas i bruk i april 1993.
I 2002 rykket Stirling Albion for første gang ned i Third Division (nivå 4). Men de dårlige tidene ble endelig snudd, og i 2007 var klubben tilbake på nest høyeste nivå. Det ble imidlertid med én sesong i First Division, og fra høsten 2008 spilte Stirling Albion igjen på nivå 3, men rykket opp til Scottish League First Division (nivå 2) som vinnere av Second Division i 2009/2010-sesongen. Sesongen 2010/2011 i førstedivisjon gikk imidlertid ikke så bra, og fra høsten 2011 spiller Stirling Albion igjen i Second Division (nivår 3).